Siempre ye hora de memoria histórica. Lo malo ye que nun se ficieren esti tipu d'exercicios hai 30 años. Hubo intentones, pero l'intentona de güelpe d'estáu del 23-F-1981 parólo too dafechu. La xente tuvo medrana. Agora  llegamos mui tarde y podremos rescatar mui poco. Pero ye necesario. Tenemos de decatanos de la vida que pasaron estes xentes, que llucharon pa que la nuestra xeneración tuviera una vida meyor. Tenemos de sabelo pa poder rearmanos en munchos sentíos. Nun s'escaeció'l papel de les muyeres, de la so bravura. Ye un papel importante, yá na guerra como combatientes, dempués como enllaces cola guerrilla, dempués como muyeres de presos, despedíos y desterraos que texeron una amplia rede social de sofitu y de repartu de  propaganda y dempués yá como rebeldes por sigo mesmes. Pero, amás, ensin desdexar la so vida familiar. Eso sí que ye méritu.